Gerningsmanden bag det tredje hærværk på stærekasserne i Aabybro er blevet fanget af Nordjyllands Politis kamera.

I søndags blev stærekasserne ved Aabybro på Aalborgvej udsat for hærværk for tredje gang i den i måned de har været opsat. Efter stærekasserne blev udsat for hærværk anden gang valgte politiet at sætte kamera op på området. Det har nu givet pote, da en gerningsmand i søndags blev fanget af kameraerne. - Vi ved, at ham på billederne er gerningsmanden, der i hvert fald har lavet det tredje hærværk på stærekasserne her i søndags, siger politikommissær ved Nordjyllands Politi Kenneth Ginnerup. Derfor søger Nordjyllands Politi nu hjælp fra borgere, der kan have set noget natten til søndag, hvor stærekasserne i Aabybro blev smadret. - Vi kan se, at der er flere biler, der kører forbi ham der ude mellem klokken 05.29 og klokken 05.37, hvorefter han går sydøst på. Vi har selvfølgelig en interesse i at tale med de bilister, der er kørt forbi ham og måske har bemærket ham. Det kan være, at de måske har et mere detaljeret signalement af gerningsmanden. Det er vi meget interesseret i, siger Kenneth Ginnerup Nordjyllands Politi arbejder nu videre med sagen ud fra de oplysninger de har ud fra billederne på videoen. Vejdirektoratet oplyser desuden, at stærekasserne vil blive repareret en gang i løbet af næste uge.